એમના અવાજમાં પીડા ભળી. 'ખરેખર તમારી સ્કીમ પૈસાની દૃષ્ટિએ અને સંબંધની દૃષ્ટિએ અતિઉત્તમ છે. આઇ એમ રેડી. પ્રભાતસિંહને તમે તૈયાર કરો અને વિજુભા માની જાય એ માટે ઇશ્વરને પ્રાર્થના કરો. વડીલ તરીકે આ બધું જોઇને દુઃખ થાય છે. જીવ્યા એટલાં વર્ષ તો હવે જીવવાનું નથી. જે થોડાં ઘણાં વર્ષની મૂડી હાથમાં છે એમાં આવું સારું કામ પતી જાય તો ઉપર જઇએ ત્યારે મનમાં કોઇ ડંખ ના રહે. વિજુભા તડીપાર છે પણ ક્યારેક ક્યારેક ગામમાં આવે છે. એમને આ સંદેશો મોકલાવી દઇશ એટલે એ આપની સાથે મુલાકાત માટે સામેથી જ દોડતો આવશે.'